# Tschechische Sprache

| Tschechisch (čeština) |
| --- |
| **Verbreitig**: | Tschechie, Slowakei, Östriich, Rumänie |
| **Sprecher**: | 12 Millioone |
| **Linguistischi Klassifikation**: | * Indogermanischi Sprooche
Slawischi Sprooche
Westslawischi Sprooche
**Tschechisch**
 |
| **Offizieller Status** |
| **Amtssprooch vo**: | Tschechien Tschechie  EU |
| **Sproochchürzel** |
| ISO 639-1 |
cs |
| ISO 639-2 | (B) cze | (T) ces |
| ISO 639-3 |
ces |

Die **tschechischi Sprooch** (tschechisch: *český jazyk*, bzw. *čeština*) ghöört zum westslawische Zwiig vo dr indogermanische Sproochfamilie.

S Tschechische wird vo öbbe 12 Millioone Mensche as Muetersprooch gschwätzt (Stand: 1999). Vo deene lääbe 10 Millioone z Tschechie, wo s d Amtssprooch isch. Sit em 1. Mai 2004 isch Tschechisch au en Amtssprooch vo dr EU. D Wüsseschaft, wo sich mit dr tschechische Sprooche befasst, isch d Bohemistik.

Tschechisch und Slowakisch stöön sich seer nooch und si geegesitig verständlig. Schriftlig underschäidet mä die bäide Sprooche am äifachste dur d Buechstaabe **ř**, **ě** und **ů**, wo s im Tschechische git aber nit im Slowakische. Hingeege git s d Buechstaabe **ä**, **ľ**, **ŕ**, **ĺ** und (e Difthong) **ô** nume im Slowakische. D Konsonantekombinazioone **dz** und **dž** und d Difthong **ia**, **ie**, **iu**, wo im Slowakischen hüfig si, chömme im Tschechische nume seer sälte oder überhaupt nit vor.

Wil iiri Sprooche sich so äänlig si und wil si e gmäinsami Gschicht häi und lang in dr Tschechoslowakei verbunde gsi si, verstöön d Slowake und d Tscheche enander relativ broblemloos, allerdings isch s dür die jüngeri Generazioon, wo noch dr Drennig vo dr Slowakei und Tschechie sproochlig sozialisiert worden isch, scho e chli schwiiriger. Drotzdäm wärde au hüte no offizielli Dokumänt in dr jewiilige Sprooch geegesitig zwüsche Tschechie und dr Slowakei automatisch anerkennt und s Rächt, ass mä im Amtsvercheer die anderi Sprooch daf verwände, git s explizit vo Gsetz us wie zur Zit vom gmäinsame Staat, und zwar im Minderhäitssproochegsetz 184/1999 Zb. in dr Slowakei und im Verwaltigsornigsgsetz 500/2004 Sb. z Tschechie. Z. B. dr Gustáv Slamečka, dr Vercheersminister in dr tschechische Übergangsregierig vom Jan Fischer, won e slowakische Staatsbürger isch, het die slowakischi Sprooch brucht, won er im Amt gsi isch. TV-Biidrääg in dr jewiils andere Sprooch wärde in bäide Länder unübersetzt gsändet. Es git Slowake, wo in Tschechie lääbe, won e Mischig us Tschechisch und Slowakisch schwätze, wo in dr Umgangssprooch *„Tschechoslowakisch“* (*„českoslovenština“*) häisst. E bekannts Bischbil dodrfür si d Reede vom letschte tschechoslowakische kommunistische Bresidänt Gustáv Husák (*„husákovština“*) gsi.

## Weblingg

 **Commons: Tschechischi Sprooch** – Sammlig vo Multimediadateie
 **Wikibooks: Tschechisch** — Lern- und Lehrmaterialie

* Usfüerligi tschechischi Grammatik, *www.grammatiken.de*
* Tschechisch, *www.czech.cz*
* Tschechisch–Deutsch/–Englisch/–Italienisch/–Französisch/–Spanisch/–Russisch-Wörterbuch, *www.slovnik.seznam.cz*
* Kontext-Wörterbuch Deutsch-Tschechisch mit 1,3 Mio. zweisprachigen Beispielsätzen, *www.linguatools.de/deutsch-tschechisch/*
* Deutsch–tschechisches Wörterbuch, *www.i-dict.org*
* Dastaturdriiber vom Sorbische Institut – Daarstellig vo tschechische Sonderzäiche über ere dütsche Standard-Dastatur (Driiber für Sorbisch) und en andere, abgläitete Driiber (won e chli liichter zum bruuche isch), *www.serbski-institut.de*/*www.volny.cz*
* Tschechisch-Deutsch-Wörterbuch, *de.glosbe.com*

## Fuessnoote